送廣東趙舶使
作者：方大琮
朝代：宋

paragraphs: 百禽收舌後，一鶚凌清秋。
滄波渺浩蕩，中有萬斛舟。
劫灰燒不盡，宗老擅風流。
典刑尚千載，雅奧根九疇。
忠憤疏中壘，功名起武侯。
載彼北方學，來爲南國游。
膻風痛洗濯，蠻俗頼懷柔。
偶然得聯事，顧影豈其儔。
逢迎時一笑，傾吐不復留。
抵掌說西事，强顔愧楚囚。
見晚別何早，含情酒澆愁。
惟有加餐祝，作歌住行輈。
有詔願亟起，且莫事耡耰。
顧我何爲者，一毛在九牛。